Waar Marco Polo en Ali Baba ontmoet – Nie vir kinders
Waar Marco Polo en Ali Baba ontmoet
Die susterstad van Kaapstad is beeldskoon.
Trouens, Hangzhou is al eeue terug as die mooiste stad in die wêreld beskryf. Deur 'n man met die naam Marco Polo. Polo was 'n Italiaanse ontdekkingsreisiger van die 13e eeu. Nie 'n soort hemp, soos jy gedink het nie. Polo kon nie uitgepraat raak oor die stad se aantreklike uitleg rondom die Western Lake nie. Komende van iemand wat wydberese en goed vertroud was met Italiaanse stede, ag ek Polo se mening nogal hoog. Om die waarheid te sê, Polo het gedink dat hy in die Paradys was toe hy Hangzhou vir die eerste maal sien. Ons ook, Polo word verskoon. Polo was ook diep beïndruk deur die grootte van Hangzhou, op daardie stadium loshande die grootste stad op aarde.
Kultureel en histories word Hangzhou as een van die geboorteplekke van die Chinese beskawing gereken. En ja, reg geraai, dit was ook een van China se vorige hoofstede. Al het Hangzhou sy politiese belangrikheid intussen verloor, het die stad nog altyd 'n polsende ekonomie gehad. Verskeie motorsoorte word hier vervaardig en Hangzhou is ook die vesting van die internetbesigheid AliBaba. Ek kon nie uitmaak hoe Ali Baba in Hangzhou beland het nie; dalk is daar 'n verband tussen die towerspreuk uit sy verhaal en om verborge skatte deur middel van die internet te vind.
Vandag leef omtrent 9 miljoen inwoners binne die stad, en omtrent 21 miljoen inwoners in die metropolitaanse gebied rondom.
Hangzhou se Western Lake met sy drie dyke – Su, Bai en Yang – is 'n Wêrelderfenisgebied. Die meer huisves inderdaad super-gewilde paadjies vir duisende voetgangers en fietsryers. Selfs op 'n Dinsdagoggend is die drie dyke boordvol.
Beishan Straat, op die oewer van die meer, word as die mooiste pad in die wêreld gereken. Dit is inderdaad 'n pragtige pad, maar miskien 'n aanvegbare aanname dat dit die heel mooiste pad ter wêreld is. Maar al is dit nie die mooiste pad in die wêreld nie, is die stad in sy geheel pragtig. Die mere, berge en ruie plantegroei, saam met die stad se ryk geskiedenis maak dit maklik om Hangzhou as aantreklike bestemming te bemark.
Van paaie gepraat, die sy- en teebedryf het Hangzhou aan die einde van die syroete as belangrike handelstad gevestig in die tyd voor Marco Polo. Sy, tee en toerisme vorm deesdae 'n innige driemanskap om mense na hierdie deel van China te lok. Vir sy en tee is daar elk 'n museum in Hangzhou. En albei is pragtig en die moeite werd om te besoek.
Sywurmboerdery vorm deel van die laerskole in Hangzhou se onderrigplan. Hoe dan anders, die sywumbedryf kom reeds vir die laaste 6,000 jaar saam met die Chinese, in Hangzhou vir die afgelope 4,700 jaar. In die symuseum hang daar klere wat vermoedelik ouer as 4,000 jaar is. As my berekeninge dus reg is, vermoed ek dat die Chinese al sypakkies gedra het toe Adam en Eva nog kaal in die Paradys rondgeloop het. Wat meer is, is dat die Chinese ook al porselein vervaardig het, kleurdruk op material gedoen het en papier gemaak het lank voordat ander nasies 'n land of 'n taal of 'n beskawing gehad het.
Teedrink het net so 'n stokou geskiedenis. Chinese het al tee gedrink toe ander nasies nog gejag het en in grotte gewoon het.
Die teemuseum is 'n tipe opelug-museum met plantasies, terrasse en teedrinkstoepies.
Longjin tee is veral gesog en teedrinkers glo vas dat min plesiere kom by 'n koppie groentee in Longjin, 'n skilderagtige dorpie op die voorstoep van Hangzhou. Ons was in die teemuseum en ook in die dorpie. Ek is egter nie 'n gereelde groenteedrinker nie, en ek drink slegs groentee as daar niks anders is om te drink nie. Ek het 'n bier in Longjin verkies en oor die lieflike meer gestaar.
Behalwe vir Marco Polo, 'n meer, sy, tee, AliBaba en die motorvervaardigers is Hangzhou ook bekend vir sy parke. Dis hier waar die kaartspelers en dansers ontmoet en sommer helder oordag kaartspeel of langarm. Sommer op 'n Dinsdagoggend. Seker maar omdat hulle gelukkig is en van Hangzhou hou.
Author oudoringPosted on April 26, 2017 Februarie 15, 2018 Categories China, TravelTags China, Marco Polo, Silk, Tea, Travel, Wanderlust, West Lake
2 gedagtes oor "Waar Marco Polo en Ali Baba ontmoet"
April 30, 2017 om 8:35 vm
Ag kan ons vir julle kom kuier? Ek glo n koppie tee kan alles fix, en water maak my siel gelukkig, komende uit Namibie, en wie kan nou sy weerstaan? Groete vanaf Makalaan.
April 30, 2017 om 3:10 nm
Ja, ons kon dit nie weerstaan nie – nou toer ons verder met n yslike sak teeblare. Sugnét sal nog fotos stuur.